CELEX: 32021R1175
Language: hr
Date: 2021-07-16 00:00:00
Title: Uredba Komisije (EU) 2021/1175 оd 16. srpnja 2021. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu upotrebe poliola u određenim slatkišima smanjene energetske vrijednosti (Tekst značajan za EGP)

19.7.2021   
               
               
                  HR
               
               
                  Službeni list Europske unije
               
               
                  L 256/53
               
            
         UREDBA KOMISIJE (EU) 2021/1175
         оd 16. srpnja 2021.
         o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu upotrebe poliola u određenim slatkišima smanjene energetske vrijednosti
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
         budući da:
         
                     (1)
                  
                  
                     U Prilogu II. Uredbi (EZ) br. 1333/2008 utvrđen je popis prehrambenih aditiva odobrenih u Uniji za uporabu u hrani te uvjeti njihove uporabe.
                  
               
                     (2)
                  
                  
                     Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na poticaj Komisije ili nakon podnošenja zahtjeva.
                  
               
                     (3)
                  
                  
                     Dana 18. prosinca 2018. podnesen je zahtjev za odobrenje upotrebe poliola kao sladila u tvrdim slatkišima smanjene energetske vrijednosti (bomboni i lizalice), mekanim slatkišima (bomboni koji se žvaču, žvakaće gume voćnog okusa i pjenasti proizvodi od šećera/sljezovi kolačići), sladiću, nugatu i marcipanu, jako aromatiziranim pastilama za osvježavanje usne šupljine i osvježivačima daha u obliku tabletica. Taj je zahtjev potom stavljen na raspolaganje državama članicama u skladu s člankom 4. Uredbe (EZ) br. 1331/2008.
                  
               
                     (4)
                  
                  
                     Polioli su niskokalorični zaslađivači i mogu se upotrebljavati kao djelomična ili potpuna zamjena kalorijskih šećera u određenim slatkišima. Njihovom se upotrebom smanjuje kalorijski sadržaj te se potrošačima nude proizvodi smanjene energetske vrijednosti u skladu s člankom 7. Uredbe (EZ) br. 1333/2008. Kombiniranjem poliola i šećera u slatkišima smanjene energetske vrijednosti postižu se slatkoća proizvoda, željena svrhovitost i organoleptička svojstva koja se ne mogu postići drugim sastojcima ni upotrebom samo poliola.
                  
               
                     (5)
                  
                  
                     Ograničena upotreba poliola kao sladila u hrani smatra se prihvatljivom pod uvjetom da se uzme u obzir njihovo laksativno djelovanje (3). Uredbom (EZ) br. 1333/2008 načelno nije dopuštena upotreba poliola u pićima zbog njihova laksativnog potencijala. Međutim u krutoj hrani, kao što su slatkiši na koje se zahtjev odnosi, nije vjerojatno da će polioli uzrokovati nepoželjne laksativne simptome ako se unosi manje od 20 g dnevno iz svih izvora (4). Stoga je Uredbom (EZ) br. 1333/2008 već dopuštena njihova upotreba u količini quantum satis u kategoriji hrane 05.2. „Ostali konditorski proizvodi, uključujući mikrobombone za osvježenje daha”, među ostalim, kao potpuna zamjena za šećer u proizvodima bez dodanih šećera. Predloženo proširenje upotrebe odnosi se samo na djelomičnu zamjenu šećera u istim vrstama proizvoda i upotrebu poliola u količinama koje ne uzrokuju neželjene laksativne simptome.
                  
               
                     (6)
                  
                  
                     U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako nije vjerojatno da će predmetno ažuriranje imati utjecaj na zdravlje ljudi. Odobrenje upotrebe poliola kao sladila u slatkišima smanjene energetske vrijednosti, zajedno s već odobrenom upotrebom u slatkišima bez dodanih šećera, ažuriranje je tog popisa koje vjerojatno neće utjecati na zdravlje ljudi. Stoga nije potrebno zatražiti mišljenje Agencije. Kako bi potrošači dobili odgovarajuće informacije, označivanje hrane koja sadržava više od 10 % dodanih poliola odobrenih u skladu s Prilogom II. Uredbi (EZ) br. 1333/2008 mora sadržavati obvezni navod „prekomjerna konzumacija može imati laksativni učinak” u skladu s Prilogom III. Uredbi (EU) br. 1169/2011 Europskog parlamenta i Vijeća (5).
                  
               
                     (7)
                  
                  
                     Stoga je primjereno odobriti uporabu poliola kao sladila u određenim proizvodima smanjene energetske vrijednosti iz prve rečenice uvodne izjave 3. u potkategoriji hrane 05.2. „Ostali konditorski proizvodi, uključujući mikrobombone za osvježenje daha” u količini quantum satis.
                  
               
                     (8)
                  
                  
                     Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
                  
               
                     (9)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. srpnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 31.12.2008., str. 16.
         
         
            (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
         
            (3)  Izvješće Znanstvenog odbora za hranu (SCF) o sladilima (SCF, 1984.), Mišljenje Znanstvenog odbora za hranu o eritritolu (mišljenje od 5. ožujka 2003.).
         
            (4)  Izvješće Znanstvenog odbora za hranu (SCF) o sladilima (mišljenje od 11. prosinca 1987. i 10. studenoga 1988.).
         
            (5)  Uredba (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL L 304, 22.11.2011., str. 18.).
      
      
         
            PRILOG
            U dijelu E Priloga II. Uredbi (EZ) br. 1333/2008 u kategoriji hrane 05.2. „Ostali konditorski proizvodi, uključujući mikrobombone za osvježenje daha” nakon unosa za Skupinu IV. „Polioli” koji su odobreni uz ograničenje „samo kristalizirano voće sa smanjenom energetskom vrijednosti ili bez dodanog šećera” umeće se sljedeći unos:
            
               
                            
                        
                        
                           „Skupina IV.
                        
                        
                           Polioli
                        
                        
                           
                              quantum satis
                           
                        
                        
                            
                        
                        
                           samo tvrdi bomboni i lizalice, bomboni koji se žvaču, žvakaće gume voćnog okusa i pjenasti proizvodi od šećera/sljezovi kolačići, sladić, nugat, marcipan, osvježivači daha u obliku tabletica i jako aromatizirane pastile za osvježavanje usne šupljine, sa smanjenom energetskom vrijednosti ili bez dodanog šećera”